Gabriel Florent Auguste de Choiseul-Gouffier

Marie Gabriel Florent Auguste de Choiseul-Gouffier (født 27. september 1752 i Paris, død 20. juni 1817 i Aachen) var en fransk diplomat og arkeolog. 

Choiseul-Gouffier studerte fortidsminner, land og folk i Hellas, og utga Voyage pittoresque de la Grèce (3 bind, 1780-1824). Han ble medlem av Académie française i 1783. Mellom 1784 og 1792 var han ambassadør i Konstantinopel. I sin diplomatiske gjerning søkte han å motarbeide svensk-tyrkisk samhandling mot Russland og støttet den greske selvstendighetsbevegelsen. Etter det franske kongedømmets fall i 1792 ble Choiseul-Gouffier hjemkalt, men trosset konventet. Han opprettholdt forbindelser med bourbonene og ble tvunget til å flykte til St. Petersburg. I den russiske byen ble han direktør for kunstakademiet og også keiserinnens bibliotekar. 

I 1802 vendte Choiseul-Gouffier tilbake til Frankrike som privatforsker. Ludvig XVIII gjorde ham til pair (adelig) i 1814. Han ble også generalløytnant og medlem av regjeringsrådet. Etter sin død donerte han sine kunstsamlinger til Louvre.

 Referanser 

 Kilder 
 Svensk uppslagsbok 6. Förlaghuset Norden Ab: Malmö 1958

Kategori:Franske diplomater
Kategori:Franske arkeologer
Kategori:Fransk adel
Kategori:Medlemmer av Académie française
Kategori:Personer fra Paris
Kategori:Fødsler i 1752
Kategori:Dødsfall i 1817